Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 1 Pv 152/12/5505	Liptovský Mikuláš, 8.3.2012
EEČ : 2-39-87-2012

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov v štádiu pokusu podľa § 14 odsek 1 Trestného zákona

Rozhodol: 	prokurátorka Okresnej prokuratúry Liptovský Mikuláš
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
	Dňa 7. 3. 2012 v čase okolo 16.50 hodine v Liptovskom Hrádku, mestská časť Dovalovo, okres XXXXX, rozplietol a roztiahol pogumované pletivo oplotenia v areáli spoločnosti XXXXX, vošiel na pozemok, prešiel ku garáži č. 3 a cez pootvorené rolovacie dvere, ktoré podliezol, vošiel do garáže, kde z pracovného stola odcudzil 1 akumulátor zn. Gigawatt G-180R 12 V, 180 AH, s ktorým po tej istej trase prechádzal späť k otvoru v oplotení, kde bol zadržaný hliadkou OO PZ XXXXX, čím spoločnosti ORLI, s.r.o. XXXXX, XXXXX, IČO: XXXXX spôsobil odcudzením škodu vo výške najmenej 150,- € a poškodením škodu vo výške najmenej 50,- €.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Poverený príslušník OO PZ v Liptovskom Hrádku uznesením ORP-XXXXX dňa 7. 3. 2012 začal podľa § 199 ods. 1 Tr. poriadku trestné stíhanie a súčasne podľa § 206 ods. 1 Tr. poriadku vzniesol obvinenie XXXXX pre prečin krádeže podľa § 212 ods. 2 písm. a/ Tr. zákona v štádiu pokusu podľa § 14 ods. 1 Tr. zákona, ktorého sa dopustil spôsobom popísaným vo výrokovej časti tohto uznesenia. 
	Prečinu krádeže podľa § 212 ods. 2 písm. a/ Tr. zákona sa dopustí ten, kto si prisvojí cudziu vec tým, že sa jej zmocní a čin spácha vlámaním, páchateľ sa potrestá trestnom odňatia slobody až na 2 roky.
	Podľa § 14 ods. 1 Tr. zákona pokus trestného činu je konanie, ktoré bezprostredne smeruje k dokonaniu trestného činu, ktorého sa páchateľ dopustil v úmysle spáchať trestný čin, ak nedošlo k dokonaniu trestného činu.
	Z predloženého vyšetrovacieho spisu a zo zabezpečených dôkazov som zistila, že obv. XXXXX sa dopustil spôsobom uvedeným v uznesení povereného príslušníka protiprávneho konania. Pri výsluchu sa k spáchaniu predmetného prečinu priznal, vyhlásil, že spáchal skutok, za ktorý je trestne stíhaný, svoj skutok ľutuje a súhlasí s podmienečným zastavením trestného stíhania. 
	Podľa § 216 ods. 1 Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta, alebo aj bez návrhu, podmienečne zastaviť trestné stíhanie, ak 
a) obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne, zrozumiteľne,
b) nahradil škodu, ak bola činom spôsobená alebo s poškodeným o jej náhrade uzavrel dohodu alebo urobil iné opatrenia na jej náhradu, a
c) vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
	Podľa § 216 ods. 2 Tr. poriadku v uznesení o podmienečnom zastavení trestného stíhania sa určí obvinenému skúšobná doba na 1 rok až 5 rokov. Skúšobná doba začína plynúť právoplatnosťou uznesenia o podmienečnom zastavení trestného stíhania. 
	V rámci výkonu prokurátorského dozoru pri rozhodovaní o spôsobe skončenia prípravného konania som prihliadla na to, že obvinený sa ku skutku priznal, svoje konanie oľutoval, usvedčovaný je výpoveďou poškodeného XXXXX, ktorý od obvineného nepožaduje náhradu škody, preto mám za to, že sú splnené podmienky na podmienečné zastavenie trestného stíhania obvineného podľa § 216 ods. 1 Tr. poriadku.
	S prihliadnutím na osobu páchateľa a povahu spáchaného prečinu, ako aj ďalšie podstatné okolnosti prípadu som obvinenému s poukazom na ust. § 216 ods. 1 písm. c/ Tr. poriadku a § 216 ods. 2 Tr. poriadku uložila skúšobnú dobu vo výmere 12 mesiacov, ktorá začne plynúť od právoplatnosti tohto uznesenia. Pri určovaní dĺžky skúšobnej doby som vzala v úvahu závažnosť spáchaného prečinu, dôvody, ktoré k nemu viedli, ako aj skutočnosť, že XXXXX doposiaľ nemá záznam v registri trestov. Podmienečné zastavenie trestného stíhania považujem v predmetnej trestnej veci za dostačujúce a ukladanú skúšobnú dobu na jej dolnej hranici za primeranú, preto som rozhodla tak, ako je uvedené vo výrokovej časti tohto uznesenia. 
	V prípade, že  obvinený bude počas skúšobnej doby viesť riadny život, rozhodnem, že sa osvedčil a to s účinkami zastavenia trestného stíhania podľa § 9 ods. 1 písm. e/ Tr. poriadku. V opačnom prípade rozhodnem o pokračovaní v trestnom stíhaní. 
 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Iveta Chovančíková
prokurátorka